Zum erste Mål werd Epflbach in ere Urkund aus em Jåhr 1286 erwähnd, als de Reinholdt von Ladeburg un sai Fraa Lioba ihrn Bsitz in Epphinbach em Gloschda Schönau gschenkt hawwe. Im Jåhr 1325 hod s Erzbischdum Meenz die Ordsherrschaft gekaafd, håd si awwa 1344 fer 400 Pfund an de Ridda Engelhard von Herschhorn verpfändd. D Ordsherrschafd håd in de Jåhrhunnerd saither immer mol wider gänderd, awwa d Landeshohaid isch ab 1380 bei de Kurpfalz gwessd und de Ord hod dord zu de Stüber Zent gheerd. Im 30-jährige Krieg isch Epflbach schwer getroffe worre. Im Jåhr 1622 hawwe d Truppe vom Tilly s Dorf niedergebrannt un geblünderd und 1643 hawwe 400 Raider von Lothringe d Kerch belagerd. Dabei isch de dåmalig Schuldhaiss, de Dengels Hans mit eme Kopfschuss getötet worre. Am End von dem Krief hawwe in Epflbach noch 15 Unnertane glebd, vorher wares 72. Im Jåhr 1803 isch Epflbach mit de Kurpfalz an Bade komme un hod ab 1810 zuerschd zum Bezirksamd Bischese und ab 1864 zum Bezirksamd Sinse gheerd. Mit de Åifihrung von de Låndgrais isch Epflbach zum Landgrais Sinse kumme und said de Graisreform (1973) gheerd die Gmaind zum Rhoi-Negger-Krais.